六街鼓赋（以动心骇耳防非之道为韵）
王履贞 (Tang)
惟道路兮。此有其纪纲。在昏晓兮。用警于行藏。设彼鼓节。以为人防。俾守度而知禁。咸顺时而向方。观其四门洞达。九逵攸长。不有司扃。则政或以荒。不有式遏。则人或以𣀮。粤惟圣唐。作法兹始。岐路分职。里闬对峙。万井如棋。三条若砥。树鼍鼓也。罔不式遵。命武贲焉。各慎所履。日入于酉。俾于行者止。斗回于天。警夫居者起。惟其度数。自合铜龙之漏。节其昼夜。不失金乌之晷。岂比夫繁于手。盈于耳。而悦彼姝者子乎。每司晨而不愆。必候时而后动。声坎坎而旁殷遐迩。气雄雄而中遏烦偬。通涂广陌。万户千扉。晨应鸡鸣。夕催人归。牛羊下时。迎暮烟而斯发。河汉云没。伴晓色而渐微。此乃守常有则。守矩不违。一厥人兮人怀其信。齐厥政兮政绝其非。不然者。则是或见讹。下无所楷。使六历时谬。万夫听骇。是知街之设也。所以通达幽深。鼓之悬也。所以发扬声音。岂独警其当路。亦用革其非心。职是司者。尔罔不钦。无先天兮以欲败度。无后天兮则人匪忱。别有养蒙以居。惜阴为宝。游艺邹鲁。观光咸镐。每听喤喤之声。实乐平平之道。敢课虚而进牍。聊体物而摛藻。